Сыгнак

Сыгнак (Сыганак, Сугнак, Сунак, Сунах, Сунаката, Сунак-Ата, Саганак; каз. Сығанақ) —14-р зуунд Хөх Ордын төв, Сырдарьяагийн  Кипчакуудын нийслэл байгаад 1469-1620 онуудад Казахын хант улсын нийслэл байсан эртний хот суурин юм. Өнөө үед Казахстаны Кызылорда мужийн Сунаката тосгон юм.

Сыгнак хотын хөгжил цэцэглэлт нь Их Торгоны Зам-тай ойрхон байсантай холбоотой юм. 12-р зуунд энэ хот нь Тэнгэр уулнаас  Сырдарья мөрөн рүү, Каспийн тэнгисийн хойд эрэг хүртэл үргэлжилсэн замын томоохон худалдаа, гар урлалын төв болж байжээ. Худалдаа эрхлэхээс гадна хотын оршин суугчид усалгаатай газар тариалан, ан агнуур, загас агнуур эрхэлдэг байсан гэдэг.

1219 онд энэ хот Монголчуудад эзлэгдсэн байна. Сыгнакийн бүслээд байсан Зучи жанжин Хасан Хожа гэгч орон нутгийн худалдаачныг хот руу элчээр илгээж, бууж өгөхийг санал болгосон боловч хотын иргэд элчийг алж, эсэргүүцэл үзүүлэв. Улмаар Зучийн цэргүүд 7 хоногийн бүслэлтийн дараа хотыг эзэлж, Монгол элчийг хөнөөсний хариуд хүн амыг нь бүрмөсөн устгасан түүхтэй.

Алтан Ордын захирагч Урус хаан Сыгнакийн хөгжилд чухал хувь нэмэр оруулсан бөгөөд түүний дор шинэ сүм хийд, медресе болон бусад олон нийтийн барилгууд баригдсан. 14-р зууны дунд үеэс энэ хот Хөх Ордын нийслэл болжээ. Орлогын гол эх үүсвэр нь Каспийн эрэг, Дашти-Кипчак, Туркестан, Трансоксиан, Хотан зэрэг орнуудын худалдаачидтай худалдаа хийх явдал байв. Тухайн үеийн хүмүүсийн хэлснээр "өдөр бүр зах дээр 500 жин ачсан тэмээтэй ирдэг ирдэг байсан бөгөөд орой болход бүх бараа зарагддаг байжээ".

1379 онд шинээр нэгдсэн Алтан Ордын ирээдүйн хаан Тохтамыш Доголон Төмөрийн тусламжтайгаар Сыигнакийг эзэлж, үүний дараа хотын зоосны газарт өөрийн зоосыг гаргаж байжээ. 1383 онд болон түүнээс хойш Доголон Төмөр өөрөө Сыгнак хотод өөрийн зоосыг гаргаж байсан ажээ.